Ondersoek ná pedofiel se dood in polisieselBrian Shofer. Foto: Facebook Robbie Raburabu, woordvoerder van Opod, het aan Maroela Media gesê Shofer het Vrydag in die hof verskyn op aanklag van verkragting. Hy is ná sy verskyning teruggeneem na die polisiestasie. “Omstreeks 13:00 het ŉ polisiebeampte op Shofer afgekom waar hy in sy sel hang. Hy het ŉ kombers geskeur en homself daarmee opgehang,” het Raburabu gesê. Hy het gesê ŉ volledige ondersoek na die omstandighede rondom Shofer se dood sal gedoen word. Shofer is in die 1990’s skuldig bevind vir die seksuele aanranding van minderjarige seuns. Hy is later op parool vrygelaat, maar is weer op soortgelyke aanklagte skuldig bevind nadat hy ŉ jeugsentrum in Hanoverpark begin het. In 2010 is hy weer op parool vrygelaat. Hy was onlangs weer in die nuus nadat hy advertensies op die advertensiewebwerf Gumtree geplaas het waarin hy ekstra klasse vir leerders tussen gr. 2 en 11 aanbied in enige “probleemvakke”. Volgens mediaberigte is klagtes oor die advertensies by die provinsiale departement van maatskaplike ontwikkeling ingedien en was die departement besig om dit te ondersoek. Kapt. FC van Wyk, woordvoerder van die polisie, het bevestig Shofer is op 25 Julie weer in hegtenis geneem op aanklag van verkragting.